MTWE 11
Ligongo Cici Pacilambopa Pana Yakusawusya Yejinji?
1, 2. Ana ŵandu ŵajinji akusaliwusyaga yiwusyo yatuli?
LISIKU lililyose tukusapikana ngani syakogoya syasikutendekwa pacilambo capasi. Mwambone, tusapikana ngani mpela syakuti, mesi gacikumba gajonasile musi. Mundu jwine pakamulicisya masengo uti awuleje soni kuwulasya ŵandu ŵajinji m’calici. Jwamkongwe awile ni ulwele wakhasa, nikwaleka ŵanace ŵakwe msano paumasije.
2 Makungu soni yindu yakogoya mpela yeleyi payitendekwe, ŵandu ŵajinji akusawusyaga kuti, “Ligongo cici?” Ŵandu ŵajinji akusawusyagasoni kuti, “Ana ligongo cici cilamboci cigumbele ni uŵengani soni yipwetesi.” Ana wawojo pakwete paliwusisye yiwusyo mpela yeleyi?
3, 4. (a) Ana Habakuku ŵawusisye ciwusyo catuli? (b) Ana Yehofa ŵamjanjile catuli?
3 Baibulo jikusatusalilasoni kuti acalume ŵane ŵaŵakwete cikulupi mnope mwa Mlungu, pakwete paŵawusisye yiwusyo mpela yeleyi. Mwambone, jwakulocesya Habukuku, ŵam’wusisye Yehofa kuti, “Ligongo cici akundendekasya kuyiwona yakusakala, soni akwamba kwalecelela ŵane ali mkwalagasya acimjawo? Ligongo cici kusakasya ni ciwawa yili pameso pangu, soni ligongo cici pana ukangani ni kumenyana?”—Habakuku 1:3.
4 Pa Habakuku 2 ndime 3 tukusaŵalanga yaŵajanjile Mlungu kwa Habakuku, soni cilanga caŵatesile pakusaka kumasya yakusawusyayo. Yehofa akusiŵanonyela ŵandu mnope. Baibulo jikusati, ‘Jwalakwe akusatuganicisyaga.’ (1 Petulo 5:7) Kusala yisyene Mlungu yikusampweteka pakwawona ŵandu ali mkusimana ni yakusawusya. (Yesaya 55:8, 9) Sambano kwende tulole kwanga kwa ciwusyo cakuti, Ligongo cici pacilambopa pana yakusawusya yejinji?
LIGONGO CICI PACILAMBOPA PANA YAKUSAWUSYA YEJINJI?
5. Ana acimlongola ŵa dini ŵajinji akusajiganya yatuli pakwamba ya yakusawusya yatukusasimana nayo? Ana Baibulo jikusajiganya yatuli?
5 Ndaŵi syejinji acimlongola ŵa dini akusajiganya kuti lili lisosa lya Mlungu kuti ŵandu asimaneje ni yakusawusya. Ŵane akusayika pakuŵeceta kuti cindu cilicose cacikusamtendecelaga mundu, kupwatikapo ngosi syamcipago yili yelembedwe ni Mlungu, soni m’weji ngaŵa mkuyipikanicisya. Ŵane akusati acakulungwa soni ŵanace akusawaga kuti akatameje ni Mlungu kwinani. Nambo welewu uli unami. Yehofa jwangatendekasya yindu yakusakala. Baibulo jikusati, “Yili yangakomboleka kwa Mlungu kutenda yakusakala, soni Jwamaciligose ngaŵa mkutenda yindu yakulemweceka!”—Yobu 34:10.
6. Ana ligongo cici ŵandu ŵajinji akusamjimba Mlungu magambo gakuti jwalakwe ni jwakutendekasya yakusawusya pacilambopa?
6 Ŵandu ŵajinji akusamjimbaga magambo Mlungu gakuti ni jwakusatendekasya yakuwusya yosope yayili pacilambopa. Jemanjaji akusasala yeleyi paganisya kuti Mlungu ni jwakulamulila cilamboci. Nambo mpela mutwalijiganyile mu Mtwe 3, jwakulamulila jusyesyene jwa cilamboci ali Satana.
7, 8. Ana ligongo cici pacilambopa pana yakusawusya yejinji?
7 Baibulo jikusatusalila kuti, “cilambo cosope cili m’miyala mwa jwakusakala jula.” (1 Yohane 5:19) Jwakulamulila jwa cilamboci ali Satana jwali jwangalwe mnope. Jwalakwe ni “jwakucisokonasya cilambo cosope kwakutama ŵandu.” (Ciunukuko 12:9) Ŵandu ŵajinji akusasyasyaga ndamo syakwesi. Lyeleli ni ligongo lyakwe cilamboci cigumbele ni unami, uwengani soni ngalwe.
8 Nambo panasoni magongo gane gatukusasimanila ni yakusawusya yejinji pacilambopa. Adamu ni Hawa ali alemwisye mwakumjimucila Mlungu, jemanjaji ŵapelele ŵanace ŵawo ulemwawo. M’yoyo ligongo lya ulemwa welewu, ŵandu akusatendekasya kuti acimjawo asimaneje ni yakusawusya. Ŵandu ŵane akusasaka kuti aŵe ŵapenani mnope kupunda acimjawo. M’yoyo, pakusaka kuti yeleyi yikombolece, akusaputana, kutandisya ngondo, soni kwatendela ngalwe acimjawo. (Mlaliki 4:1; 8:9) Nambo ndaŵi sine ŵandu tukusasimana ni yakusawusya ligongo lya “ndaŵi soni yindu yangayijembecela.” (Mlaliki 9:11) Ndaŵi sine ŵandu jikusijatendecela ngosi soni yakusawusya yine ligongo lyakuti ali pamalo gakulemweceka soni pandaŵi jakulemweceka.
9. Ana mpaka tusimicisye catuli kuti Yehofa akwete magongo gakupikanika gakundile kuti yakusawusyayi yijendelecelepe?
9 Yehofa jwangatendekasya yakusawusya. M’yoyo tukamjimbaga magambo gakuti jwalakwe ni jwakutendekasya ngondo, kasa malamusi, soni ngalwe. Mlungu jwangatendekasyasoni ngosi syacipago mpela yisicinya, mbungo syakonanga, soni yikumba ya mesi. Nambo komboleka kusimongaga kuti, ‘naga Yehofa ali jwamacili mnope payakupanganyikwa yosope, ligongo cici jwalakwe jwangayilekasya yindu yakusawusya kuti yikatendekwaga?’ Tukumanyilila kuti Mlungu akusatuganicisya mnope, m’yoyo yili yangakayikasya kuti jwalakwe akwete magongo gakupikanika mnope gakukundila yakusawusyayi kwendelecela.—1 Yohane 4:8.
LIGONGO CICI MLUNGU AKUNDILE YAKUSYAWUSYA KUTENDEKWA?
10. Ana Satana jwamsisisye Yehofa catuli?
10 Mumgunda wa Edeni, Satana jwalambwisye Adamu ni Hawa. Jwalakwe jwamjimbile Mlungu magambo gakuti nganaŵa jwakulamulila jwambone. Jwasasile kuti Mlungu ŵajimaga yindu yineyakwe yambone. Satana jwasakaga kuti jemanjajo akulupilile kuti jwalakwejo komboleka kuŵa jwakulamulila jwambone kupunda Yehofa soni kuti Mlungu nganaŵa jwakusosekwa kwa jemanjajo.—Genesis 3:2-5; alole Maloŵe gakumbesi 26.
11. Ana ciwusyo capi catukusosekwa kumanyilila kwanga kwakwe?
11 Adamu ni Hawa nganampikanila Yehofa soni ŵamjimucile. Jemanjaji ŵaganisyaga kuti akwete ukoto ŵakulisagulila yambone ni yakusakala. Ana Yehofa akatesile yatuli pakusaka kulosya kuti ŵakwimucilaŵa ŵaliji ŵakulemwa soni kuti jwalakwe ni jwakusamanyilila yindu yakutuŵajilwa.
12, 13. (a) Ana ligongo cici Yehofa nganiŵajonanga ŵakwimucilawo ndaŵi jijojo? (b) Ana ligongo cici Yehofa akundile kuti Satana aŵe jwakulamulila jwa cilamboci, soni kuti ŵandu apanganye maboma gawo?
12 Yehofa nganiŵajonanga Adamu ni Hawa ndaŵi jijojo. M’malo mwakwe jwalakwe ŵakundile kuti aŵelece ŵanace. Kaneko Yehofa ŵapele upile ŵanace ŵa Adamu ni Hawa ŵakulisagulila jwakulamulila juŵasakaga. Cakulinga ca Yehofa caliji cakuti cilambo capasi cigumbale ni ŵandu ŵamlama. Atamose kuti Satana ŵasakaga kulepelekasya cakulingaci, nambo caliji cakuti cicikwanilicikwa.—Genesis 1:28; Yesaya 55:10, 11.
13 Satana ŵamsisyaga Yehofa pameso pa malayika mamiliyoni gamajinji. (Yobu 38:7; (Yobu 38:7; Danieli 7:10) M’yoyo, Yehofa ŵampele Satana ndaŵi jakuti alosye naga yaŵasisyagayo yaliji yisyesyene. Jwalakwe ŵapelesoni ŵandu ndaŵi jakuti apanganye maboma gawo mwakulongoleledwa ni Satana kuti yiwonece naga mpaka yindu yijendeje cenene pali pangali cikamucisyo ca Mlungu.
14. Ana yaka yejinji yipiteyi yisimicisye cici?
14 Ŵandu aŵele ali mkulilamulila kwa yaka masawusande gejinji, nambo alepele. Nombe Satana awonece kuŵa jwakulambusya. Ŵandu akusasosekwa cikamucisyo ca Mlungu. Ni ligongo lyakwe yaŵasasile jwakulocesya Yelemiya yili yisyene. Jwalakwe jwatite, “Yehofa ngumanyilila cenene kuti mundu ngakombola kusamala matala gakwe. Mundu jikape ngakomboleka kulondesya kajende kakwe.”—Yeremiya 10:23.
ANA LIGONGO CICI YEHOFA AKULINDILE KUTI PAMALE NDAŴI JELEWU?
15, 16. (a) Ana ligongo cici Yehofa akundile kuti yakusawusya yijendelecele kwandaŵi jelewu? (b) Ana ligongo cici Yehofa nganamasya yakusawusya yatendekasisye Satana?
15 Ana ligongo cici Yehofa akundile yakusawusya kwendelecelape kwandaŵi jelewu? Ligongo cici jwalakwe ngakulekasya yindu yakusawusya kuti yikatendekwaga? Jimasile ndaŵi jelewu kuti yiwonecele kuti ulamusi wa Satana ulepele. Ŵandu aŵele ali mkulinga kuti maboma gakulekanganalekangana galamulileje, nambo nganiyakamucisya. Atamose kuti ŵandu ajawile pasogolo pa ngani sya sayansi soni yakupanganyapanganya, nambo ungali cilungamo, usawuci, kasa malamusi soni ngondo yikutupilatupila. Nganiŵa yikombolece kulilamulila jika pali pangali cikamucisyo ca Mlungu.
16 Nambosoni Yehofa nganamasya yakusawusya yatendekasisye Satana. Jwalakwe akatende yeleyi, yikaliji mpela akumkamucisya Satanajo paulamusi wakwe. Mlungu ngaŵa kumkamucisya Satana ata panandi. Nambosoni yeleyi yikatendekasisye ŵandu kulupililaga kuti yili yakomboleka kulilamulilaga jika, yindu nikwendaga cenene, yayili yaunami. Yehofa nganaŵa atesile cilicose campaka catendekasye ŵandu kulupilila yaunamiyi. Yehofa ngaŵa mkulambusya.—Ahebeli 6:18.
17, 18. Ana Yehofa cacitenda cici ni yindu yayijonasice ligongo lya Satana?
17 Ana Yehofa mpaka apakombole kulinganya yindu yosope yayijonasice ligongo lya kwimucila kwa Satana soni ŵandu? Elo. Yosope yili yakomboleka ni Mlungu. Yehofa akusamanyililaga ndaŵi jakuŵajilwa jele unami wosope wa Satana uciŵa uli ujanjidwe. Kaneko jwalakwe cacicilinganya cilamboci kuŵa paladaiso mpela mwaŵasacilaga pandanda. Ŵandu wosope ŵali “m’malembe gacikumbucilo” cacijimuka. (Yohane 5:28, 29) Ŵandu ngasalwala kapena kuwa. Yesu cacilinganya yindu yosope yayajonasice ligongo lya Satana. Yehofa cacimkamulicisya masengo Yesu kuti “ajonanje yitendo ya Satana.” (1 Yohane 3:8) Kwende tuyamicileje kuti Yehofa aŵele jwakuwusimana mtima kwa m’weji kuti tupakombole kummanyilila. Yeleyi mpaka yitukamucisye kumsagula jwalakwe kuŵa Mkulamulila jwetu. (Aŵalanje 2 Petulo 3:9, 10.) Atamose patukusimana ni yakusawusya, jwalakwe cacitukamucisya kuti tupilile.—Yohane 4:23; aŵalanje 1 Akolinto 10:13.
18 Yehofa jwangatukanganicisya kuti tumsagule jwalakwe kuŵa Jwakulamulila jwetu. Jwalakwe ŵapele ŵandu upile ŵakulisagulila yakusaka kutenda. Kwende tulole kusosekwa kwa upile wapenaniwu kwa m’weji.
ANA CACIKAMULICISYA MASENGO CATULI UPILE WATUPELE MLUNGU ŴAKULISAGULILA YAKUTENDA?
19. Ana upile wapenani wapi ŵatupele Yehofa? Ligongo cici tukusosekwa kuyamicilaga ligongo lya upile welewu?
19 Yehofa atupele upile wapenani wakulisagulila yakutenda. Yeleyi yikusatutendakasya kuŵa ŵakulekangana mnope ni yinyama. Yinyama yikusatendaga yindu mwacipagwa cawo, nambo m’weji komboleka kusagula mwacitujileje kateme pa umi wetu, soni mpaka tusagule kutenda yindu yakumsangalasya Yehofa kapena iyayi. (Miyambo 30:24) Nambosoni Mlungu nganatupanganya mpela makina gagakusagambaga kamula masengo gaŵagapanganyicisye. Tukwete ukoto wakusagula kuti tuŵe ŵandu ŵatuli, acimjetu aŵe ŵatuli, soni yatukusaka kutenda ni umi wetu. Yehofa akusasaka kuti tutameje ni umi wakusangalala.
20, 21. Ana cisagula cambone capi campaka atende apano?
20 Yehofa akusasakaga kuti tumnonyeleje. (Matayo 22:37, 38) Jwalakwe ali mpela mtati jwakusasangalalaga kwapikana ŵanace ŵakwe pakusala ni mtima wosope kuti “ngusinanonyela.” Yehofa ŵatupele ukuto wakusagula kumtumicila kapena iyayi. Satana, Adamu, soni Hawa ŵamkanile Yehofa. Ana wawojo cacikamulicisya masengo catuli upile ŵakulisagulila ŵatupele Mlunguwu?
21 Akamulicisye masengo upilewu mwakumtumicila Yehofa. Pana ŵandu ŵajinji ŵasagwile kutenda yakumsangalasya Yehofa ni kumkana Satana. (Miyambo 27:11) Ana akusosekwa kutendaga yatuli kuti casimanikwe m’cilambo casambano cele Mlungu cacityosya yakusawusya yosope? Mtwe wakuyicisya ucijanga ciwusyo celeci.
kam_Latn cjk_Latn cjk_Latn tum_Latn bem_Latn cjk_Latn tum_Latn tum_Latn cjk_Latn cjk_Latn tum_Latn tum_Latn bem_Latn cjk_Latn bem_Latn tum_Latn bem_Latn tum_Latn kmb_Latn cjk_Latn nya_Latn bem_Latn tum_Latn tum_Latn tum_Latn tum_Latn cjk_Latn tum_Latn nya_Latn tum_Latn tum_Latn tum_Latn bem_Latn tum_Latn tum_Latn cjk_Latn lin_Latn tum_Latn nya_Latn tum_Latn cjk_Latn